A TANÁCS 1353/2004/EK RENDELETE
(2004. július 26.)
a Szudánnal szembeni egyes korlátozó intézkedésekről szóló 131/2004/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 60. és 301. cikkére,
tekintettel a Szudánnal szembeni, a fegyverekre, lőszerekre és katonai felszerelésekre vonatkozó embargó előírásáról szóló 2004/31/KKBP tanácsi közös álláspont módosításáról szóló 2004/…/KKBP tanácsi közös álláspontra (1),
tekintettel a Bizottság javaslatára,
mivel:
(1)
A 2004. január 9-i 2004/31/KKBP közös álláspont (2) a fegyverekre, lőszerekre és katonai felszerelésekre vonatkozó embargót rendel el Szudánnal szemben, beleértve a Szudánban zajló katonai cselekményekhez történő műszaki és pénzügyi támogatások nyújtásának a tilalmát is. A katonai cselekményekhez történő műszaki és pénzügyi támogatás nyújtásának a tilalmát a Szudánnal szembeni egyes korlátozó intézkedésekről szóló, 2004. január 26-i 131/2004/EK (3) tanácsi rendelet közösségi szintre emelte.
(2)
Figyelembe véve a Szudánban és a régióban a közelmúltban bekövetkezett fejleményeket, beleértve a darfuri válsággal kapcsolatosan 2004. április 8-án aláírt humanitárius tűzszüneti egyezményt, és tekintettel az Afrikai Unió által vezetett Tűzszüneti Bizottság tervezett szudáni bevetésére, a 2004. június 10-én a 2004/510/KKBP közös álláspont módosította a 2004/31/KKBP közös álláspontot, és további mentességet biztosított az embargó alól az Afrikai Unió válságkezelő műveleteinek támogatása vonatkozásában.
(3)
Ezt a mentességet bizonyos műszaki és pénzügyi támogatás nyújtásának tilalmának vonatkozásában is alkalmazni kell. A 131/2004/EK rendeletet ezért ennek megfelelően módosítani kell.
(4)
A mentesség lehető legrövidebb időn belüli hatálybaléptetésének biztosítása céljából ez a rendelet a 2004/…/KKBP közös álláspont elfogadásának napján lép hatályba, és attól a naptól kezdődően alkalmazandó,
ELFOGADTA EZT A RENDELETET:
1. cikk
A 131/2004/EK rendelet 4. cikke helyébe a következő szöveg lép:
„4. cikk
(1) A 2. és 3. cikk rendelkezéseitől eltérve, a mellékletben felsorolt tagállamok illetékes hatóságai engedélyezhetik finanszírozás, pénzügyi támogatás és műszaki segítség nyújtását az alábbiakhoz:
a)
kizárólag humanitárius vagy védelmi célokra szánt, nem halált okozó katonai berendezések szállítása, vagy részvétel az Egyesült Nemzetek, az Afrikai Unió, az Európai Unió és a Közösség intézményépítő programjaiban;
b)
az Európai Unió és az Egyesült Nemzetek válságkezelő műveleteihez szükséges anyagok szállítása;
c)
aknamentesítő berendezések és aknamentesítési műveletek végzéséhez szükséges anyagok szállítása;
d)
az Afrikai Unió válságkezelő műveletei, beleértve az ilyen műveletek végzéséhez szükséges anyagok szállítását.
(2) Az olyan tevékenységekhez, amelyek végzése már megkezdődött, nem szükséges az engedélyeztetés.”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2004. június 10-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. július 26-án.